b"\n_START_ARTICLE_\nTerez\xc3\xadn\n_START_SECTION_\nHist\xc3\xb2ria\n_START_PARAGRAPH_\nA finals del segle XVIII, l'Imperi Austrohongar\xc3\xa8s va construir aquesta fortalesa a la conflu\xc3\xa8ncia del riu Elba i de l'Oh\xc5\x99e i es va anomenar Theresienstadt en honor a l'emperadriu Maria Teresa I d'\xc3\x80ustria. _NEWLINE_Es va comen\xc3\xa7ar a construir el 1780 i va durar deu anys. La fortalesa ocupa una superf\xc3\xadcie total de 3.89 km\xc2\xb2 al centre d'una zona inundable. Les fortificacions s\xc3\xb3n concebudes segons la tradici\xc3\xb3 de S\xc3\xa9bastien Le Prestre, el marqu\xc3\xa8s de Vauban. En temps de pau, la fortalesa acollia una guarnici\xc3\xb3 de m\xc3\xa9s de 5000 soldats i en temps de guerra en podia arribar a acollir 11000, per b\xc3\xa9 que no es va usar mai en cap campanya militar. A la segona meitat del segle XIX es va comen\xc3\xa7ar a fer servir de pres\xc3\xb3. _NEWLINE_Durant la I Guerra Mundial la fortalesa va servir de camp de presoners. Gavrilo Princip, l'assass\xc3\xad de l'arxiduc Francesc Ferran d'\xc3\x80ustria i la seva dona hi va ser empresonat i hi va morir de tuberculosi el 1918.\n_START_SECTION_\nLa II Guerra Mundial\n_START_PARAGRAPH_\nDurant la II Guerra Mundial, la Gestapo va transformar Terez\xc3\xadn en un camp de concentraci\xc3\xb3 on es van deportar 144.000 jueus. D'aquests almenys 6000 hi va morir per les males condicions de vida, com la fam, les malalties i epid\xc3\xa8mies de tifus. Aquesta va ser la ciutat escollida perqu\xc3\xa8 la Creu Roja Internacional realitz\xc3\xa9s una inspecci\xc3\xb3 sobre les condicions en les que es trobaven els deportats als camps de concentraci\xc3\xb3. Al final de la guerra 88.000 foren deportats a Auschwitz i altres camps de concentraci\xc3\xb3. Un cop la guerra es va acabar, nom\xc3\xa9s quedaven 19.000 sobrevivents. El poeta franc\xc3\xa8s Robert Desnos hi va morir de tifus el 8 de juny de 1945.\n_START_SECTION_\nActualitat\n_START_PARAGRAPH_\nDespr\xc3\xa9s de la guerra, la ciutat es va tornar a anomenar Terez\xc3\xadn. Va conservar una guarnici\xc3\xb3 fins al 1996, quan l'ex\xc3\xa8rcit va deixar la ciutat amb un cop molt fort per a l'economia local. La ciutat intenta deixar enrere el passat militar i mostrar-se com una ciutat activa i moderna, per b\xc3\xa9 que les inundacions de 2002 la van afectar greument."